नई दिल्ली। स्वाधीनता दिवस के दूसरे दिन सुबह 10 बजे से अनशन पर बैठने वाली टीम अण्णा को दिल्ली पुलिस ने सुबह ही बलात उठा लिया, जिससे तरह तरह की प्रतिक्रियाएं सामने आती जा रही हैं। सरकार ने राजनैतिक मामलों की मंत्रिमण्डलीय समिति की बैठक बुलाई है। उधर संसद में भी लोकसभा में अन्ना हजारे की गिरफ्तारी को लेकर काफी हंगामा हुआ और अंततः लोकसभा की कार्यवाही कुछ देर के लिए स्थगित कर दी गयी। दिल्ली में भारी बारिश के बावजूद अण्णा के समर्थक सड़कों पर उतर आए हैं, जो पुलिस के लिए सरदर्द बना हुआ है।